শাজি এন. করুণ

শাজি নীলাকান্তন করুণাকরণ (১ জানুয়ারি ১৯৫২ - ২৮ এপ্রিল ২০২৫) একজন ভারতীয় চলচ্চিত্র পরিচালক ও চিত্রগ্রাহক। তার অভিষেক চলচ্চিত্র "পিরাবি" ১৯৮৯ সালে কান চলচ্চিত্র উৎসবে কামেরা দর - বিশেষ উল্লেখ সম্মাননা লাভ করে এবং তিনি এই চলচ্চিত্রের জন্য শ্রেষ্ঠ পরিচালক বিভাগে জাতীয় চলচ্চিত্র পুরস্কার অর্জন করেন। এছাড়া তিনি "স্বহম" (১৯৯৪) ও "বাণপ্রস্থম" (১৯৯৯) চলচ্চিত্র পরিচালনার জন্য শ্রেষ্ঠ পরিচালক বিভাগে কেরল রাজ্য চলচ্চিত্র পুরস্কার অর্জন করেন। তিনি ১৯৯৯ সালে ফরাসি সরকার কর্তৃক অর্দ্র দেজ আর এ দে লেত্র, ২০১১ সালে ভারত সরকার কর্তৃক পদ্মশ্রী, এবং ২০২৪ সালে কেরল সরকার কর্তৃক আজীবন অবদানের জন্য জে সি ড্যানিয়েল পুরস্কারে ভূষিত হন।
শাজি ভারতের চলচ্চিত্রে গুরুত্বপূর্ণ ভূমিকা পালন করেন। তিনি ভারতে চলচ্চিত্র ও টেলিভিশনের প্রথম অকাদেমি কেরল রাজ্য চলচ্চিত্র অকাদেমির প্রথম চেয়ারম্যান ছিলেন। এছাড়া তিনি ১৯৯৮ থেকে ২০০১ সাল পর্যন্ত কেরলের আন্তর্জাতিক চলচ্চিত্র উৎসবের নির্বাহী চেয়ারম্যান ছিলেন। তিনি ২০২২ থেকে ২০২৪ সাল পর্যন্ত কেরল রাজ্য চলচ্চিত্র উন্নয়ন কর্পোরেশনের চেয়ারম্যান ছিলেন। তিনি ২০২৫ সালের ২৮শে এপ্রিল ৭৩ বছর বয়সে তিরুবনন্তপুরমে তার নিজ বাড়িতে মৃত্যুবরণ করেন।
শাজি এন. করুণ ১৯৫২ সালের ১লা জানুয়ারি প্রাক্তন ত্রাবঙ্কোর রাজ্যের (বর্তমান কেরল) কোল্লম জেলায় জন্মগ্রহণ করেন। তার পিতা এন. করুণাকরণ ও মাতা চন্দ্রমতী। শাজি তার পিতামাতার জ্যেষ্ঠ পুত্র। ১৯৬৩ সালে তার পরিবার এই রাজ্যের রাজধানী তিরুবনন্তপুরমে চলে যায়। তিনি পালকুলঙ্গরা উচ্চ বিদ্যালয়ে পড়াশোনা করেন এবং পরে ইউনিভার্সিটি কলেজ, তিরুবনন্তপুরম থেকে স্নাতক ডিগ্রি অর্জন করেন। ১৯৭১ সালে তিনি ভারতীয় চলচ্চিত্র ও দূরদর্শন সংস্থানে ভর্তি হন এবং সেখানে চিত্রগ্রহণ বিষয়ে ডিপ্লোমা অর্জন করেন। তার ডিপ্লোমা চলচ্চিত্র "জেনেসিস" (১৯৭৪) অসংখ্য পুরস্কার অর্জন করে। তিনি ১৯৭৫ সালে স্বর্ণপদকসহ স্নাতক ডিগ্রি লাভ করেন।
শাজি ক্যামেরা পিছনে কাজের মধ্য দিয়ে তার কর্মজীবন শুরু করেন। তিনি জি. অরবিন্দনের "কাঞ্চন সীতা" (১৯৭৭), "থাম্পু" (১৯৭৮), "এস্থাপ্পান" (১৯৮০) ও "পক্কুভেয়িল" চলচ্চিত্রে চিত্রগ্রহণ করেন। তিনি "থাম্পু" চলচ্চিত্রের জন্য শ্রেষ্ঠ চিত্রগ্রহণ (সাদাকালো) বিভাগে জাতীয় চলচ্চিত্র পুরস্কার অর্জন করেন। এছাড়া "কাঞ্চন সীতা" ও "এস্থাপ্পান" চলচ্চিত্রের জন্য শ্রেষ্ঠ চিত্রগ্রহণ বিভাগে কেরল রাজ্য চলচ্চিত্র পুরস্কার অর্জন করেন। তিনি ১৯৮৬ সালের "অন্নু মুদল পুজিয়াম বারে" চলচ্চিত্রের জন্য শ্রেষ্ঠ চিত্রগ্রহণ বিভাগে আরেকটি কেরল রাজ্য চলচ্চিত্র পুরস্কার অর্জন করেন।
শাজির পরিচালনায় অভিষেক ঘটে মালয়ালম চলচ্চিত্র "পিরাবি" (১৯৮৮) পরিচালনার মধ্য দিয়ে। এটি ভারতে জরুরি অবস্থা চলাকালীন এক পিতার তার হারানো পুত্রের সন্ধানের গল্প, যা আন্তর্জাতিক অঙ্গনে সমাদৃত হয়। চলচ্চিত্রটি ১৯৮৯ সালে কান চলচ্চিত্র উৎসবে কামেরা দর - বিশেষ উল্লেখ সম্মাননা লাভ করে এবং শাজি এই চলচ্চিত্রের জন্য শ্রেষ্ঠ পরিচালক বিভাগে জাতীয় চলচ্চিত্র পুরস্কার অর্জন করেন। তার দ্বিতীয় চলচ্চিত্র "স্বহম" ১৯৯৪ সালে কান চলচ্চিত্র উৎসবে পাল্ম দরের জন্য প্রতিযোগিতা করে। এই চলচ্চিত্র পরিচালনার জন্য তিনি শ্রেষ্ঠ পরিচালক বিভাগে কেরল রাজ্য চলচ্চিত্র পুরস্কার অর্জন করেন। ১৯৯৯ সালে তিনি পরিচয় সংকটের মুখোমুখি একজন অভিনেতার গল্প নিয়ে "বাণপ্রস্থম" চলচ্চিত্র নির্মাণ করেন। মোহনলাল এতে শ্রেষ্ঠাংশে অভিনয় করেন। চলচ্চিত্রটি পরিচয় এবং শিল্পের অন্বেষণের জন্য সমাদৃত হয় এবং শাজি শ্রেষ্ঠ পরিচালক বিভাগে তার দ্বিতীয় কেরল রাজ্য চলচ্চিত্র পুরস্কার অর্জন করেন।
২০১০ সালের জুলাই মাসে তার পরিচালিত "কুট্টি স্রাঙ্ক" চলচ্চিত্রটি প্রেক্ষাগৃহে মুক্তি পায়। এই চলচ্চিত্রের মধ্য দিয়ে অভিনেতা মম্মুট্টী ও তিনি প্রথমবারের মত একসাথে কাজ করেন। চলচ্চিত্রটি শ্রেষ্ঠ চলচ্চিত্র বিভাগে জাতীয় চলচ্চিত্র পুরস্কার অর্জন করে। তার পরবর্তী চলচ্চিত্র "স্বপানম" একজন চেন্টা বাদকের গল্প, জীবিত থাকাকালীন যিনি তার প্রতিভার স্বীকৃতি পাননি। জয়রাম ও কাদম্বরী অভিনীত চলচ্চিত্রটির উদ্বোধনী প্রদর্শনী হয় ২০১৩ সালের ৮ই ডিসেম্বর দুবাই আন্তর্জাতিক চলচ্চিত্র উৎসবে এবং পরে ২০২৪ সালের ফেব্রুয়ারি মাসে প্রেক্ষাগৃহে মুক্তি পায়।
শাজি ১৯৭৫ সালের ১লা জানুয়ারি অনসূয়া ওয়ারিয়ারকে বিয়ে করেন। অনসূয়া ডাক্তার পি. কে. আর. ওয়ারিয়ারের কন্যা, তারা ত্রিবন্দ্রমে তার প্রতিবেশী ছিলেন। এই দম্পতির দুই সন্তান রয়েছে, তারা হলেন অনিল ও আপ্পু।
শাজি ২০২৫ সালের ২৮শে এপ্রিল ৭৩ বছর বয়সে তিরুবনন্তপুরমে তার নিজ বাড়িতে মৃত্যুবরণ করেন। তার মৃত্যুতে ভারতীয় চলচ্চিত্র ও দূরদর্শন সংস্থান তাদের সামাজিক যোগাযোগ মাধ্যম এক্সে শোক প্রকাশ করে তাকে "একজন দক্ষ গল্পকার এবং মালায়ালাম সিনেমার পথিকৃৎ" বলে অভিহিত করে। ভারতীয় জাতীয় কংগ্রেসের সাংসদ শশী থারুর তার মৃত্যুতে শোক প্রকাশ করে বলেন, "শাজি এন করুণ ছিলেন একজন মহান ব্যক্তিত্ব, এতে কোনও সন্দেহ নেই। আপনি যদি হাফ ডজন মহান ভারতীয় পরিচালকের নাম বলেন, তাহলে তিনি তাদের মধ্যে একজন হবেন।"